SK Úradný vestník Európskej únie C 431/10

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 431/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„Lough Neagh Pollan“

EÚ č.: PDO-GB-2159 – 28.7.2016

CHOP ( X ) CHZO ( )

1. Názov:

„Lough Neagh Pollan“

2. Členský štát alebo tretia krajina

Spojené kráľovstvo

3. Opis poľnohospodárskeho výrobku alebo potraviny

3.1. Druh výrobku

Trieda 1.7. Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

Názvom „Lough Neagh Pollan“ sa označujú jazerné ryby druhu Coregonus pollan z čeľade lososovité, ktoré sa lovia ako voľne žijúce. Sihy druhu „Lough Neagh Pollan“ sú vďaka svojej genetike endemitmi jazera Lough Neagh. Z tohto dôvodu je ich lov možný iba vo vymedzenej zemepisnej oblasti jazera Lough Neagh.

Vzhľadom sú sihy „Lough Neagh Pollan“ žiarivej striebornej farby s tmavým sfarbením chrbtovej časti a bledými plutvami. Fyzicky ich možno odlíšiť od iných sihov na Britských ostrovoch týmito znakmi:

— neprečnievajúca dolná čeľusť,

— 41 – 48 žiaber,

— 74 – 92 šupín bočnej čiary.

Minimálna predajná veľkosť siha „Lough Neagh Pollan“ je 205 mm na dĺžku. Ryby tejto veľkosti majú zvyčajne tri až štyri roky a hmotnosť 76 až 210 g. Sihy „Lough Neagh Pollan“ sa zvyčajne predávajú zbavené vnútorností alebo vo forme filiet, buď čerstvé, alebo mrazené.

Surové sihy „Lough Neagh Pollan“ majú miernu, jemnú rybaciu vôňu. Mäso má lesklú, belavú farbu s bledoružovým nádychom a koža zbavená šupín je žiarivo strieborná.

Po uvarení je mäso biele a lesklé. Vôňa a chuť sú jemné s príjemnou zemitou a jemne rybacou chuťou. Textúra je hladká, stredne mäkká a na rybu tejto veľkosti je často považovaná za dosť mäsitú.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Sihy „Lough Neagh Pollan“ sa musia loviť a spracovávať vo vymedzenej zemepisnej oblasti použitím tradičných metód rybolovu unášanými sieťami a žiabrovkami. Sihy možno spracovať dvoma spôsobmi v závislosti od požiadaviek zákazníka – zbaviť ich vnútorností alebo naporciovať na filety.

Sihy „Lough Neagh Pollan“ zbavené vnútorností

— Spracovanie sihov „Lough Neagh Pollan“ zbavených vnútorností zahŕňa odstraňovanie šupín, pitvanie a čistenie.

Sihy „Lough Neagh Pollan“ vo forme filiet

— Tento spôsob spracovania nemá stanovený presný postup; porciovanie na filety možno robiť ručne alebo strojovo vo väčších prevádzkach.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Zemepisná oblasť zahŕňa jazero Lough Neagh v Severnom Írsku (54°63′02″ s. z. š., 6°43′80″ z. z. d.) a pobrežnú oblasť do dvoch míľ (troch km) od brehu jazera, kde sa uskutočňuje všetko spracovanie sihov „Lough Neagh Pollan“.

5. Súvislosť so zemepisnou oblasťou

Sihy „Lough Neagh Pollan“ sú jediné európske stavovce, ktoré možno nájsť iba v Írsku, a ich výskyt je obmedzený na týchto päť jazier:

— Lough Allen,

— Lough Ree,

— Lough Derg,

— Lower Lough Erne,

— Lough Neagh.

Jazero Lough Neagh, ktorého vodná plocha má rozlohu 151 míľ štvorcových (392 km2) a priemerná hĺbka je 8,9 m, je najväčšie jazero na Britských ostrovoch a jedno z najväčších v severozápadnej Európe. Do jazera sa vlieva osem riek a v severnej časti cez rieku Lower River Bann ústi do mora. „Lough Neagh Pollan“ je druh sihov, ktorý žije iba v jazerných vodách a nemožno ho nájsť v okolitých prítokoch.

Vlastnosti tohto druhu sihov sú spojené s prostredím, v ktorom žije, čo prispelo k rozvoju tradičných metód rybolovu unášanými sieťami a žiabrovkami.

Tieto vlastnosti sú výsledkom genetického odklonu od súčasného najbližšieho príbuzného druhu, siha omul, ku ktorému došlo zhruba pred 200 000 rokmi, a prežitia a následného obmedzenia výskytu na izolovanú zemepisnú oblasť. Druh „Pollan“ následkom zvýšenia teploty mora a salinity prestal migrovať a stal sa endemitom v sladkovodných biotopoch, ako napr. v jazere Lough Neagh. Druh „Pollan“ sa týmto vývojom prispôsobil životu vo vodách mierneho pásma, na rozdiel od všetkých ostatných druhov podčeľade sihorodé, ktoré sa vyskytujú v arktickom pásme. Analýzou DNA sa preukázalo, že druh „Pollan“ sa usadil v jazere Lough Neagh po sále (pleistocénnom glaciáli) približne pred 200 000 rokmi, pričom ostatné írske populácie rýb sa usadili počas devensu približne pred 40 000 rokmi (Ensing, osobná korešpondencia). Druh „Pollan“ je jediný európsky stavovec, ktorého možno nájsť iba v Írsku, pričom jedince tohto druhu žijúce v jazere Lough Neagh sú jedinou populáciou tohto druhu na svete, ktorú možno komerčne využívať.

Použitím súboru desiatich mikrosatelitných markerov v genetickej štúdii írskeho druhu „Pollan“ (Coregonus pollan) populácií jazier Ree, Allen, Neagh a Erne sa preukázala pomerne veľká genetická rôznorodosť týchto markerov v troch hlavných genetických oblastiach – Lough Neagh, Lough Erne a Lough Allen/Ree. Tieto výsledky preukazujú, že druh „Lough Neagh Pollan“ sa geneticky odlišuje od všetkých ostatných populácií druhu „Pollan“.

Veľký počet riek vtekajúcich do jazera Lough Neagh zapríčiňuje hrubú vrstvu usadenín. Tieto usadeniny sú veľmi tmavé a zložené z naplavenín a ílov, organických látok a zhlukov kremeliny. Naplaveniny a íly sú najmä pozostatkom naplaveného nerozpustného materiálu, ktorý sa usadil, kým organické látky pochádzajú sčasti z naplavenín z povodia a sčasti z materiálu vytvoreného v jazere. Z tohto dôvodu je jazero Lough Neagh bohaté na živiny (hypertrofické) a neprestajne ho prevzdušňujú prúdiace vetry, čo zaručuje, že z takto obohatenej štruktúry jazernej vody sa v teplejších mesiacoch odparovaním výrazne nezníži objem kyslíka.

V jazere Lough Neagh sa vďaka kombinácii dostatku potravy a dostatočného objemu kyslíka zachováva vysoký počet bezstavovcov, čo zasa podporuje rast jedinej komerčne využívanej populácie druhu „Pollan“ na svete. Zloženie usadenín v jazere vytvára vhodný biotop pre množstvo bezstavovcov. Sihy „Lough Neagh Pollan“ sa živia planktónom, larvami hmyzu (najmä pakomármi) a reliktnými kôrovcami z doby ľadovej Mysis salemaai, ktoré sú hlavnou zložkou potravy druhu „Lough Neagh Pollan“. Charakteristické rýchle tempo rastu druhu „Lough Neagh Pollan“ je spôsobené ľahkou dostupnosťou potravy, ktorej základom sú bezstavovce, a pestrým a na živiny bohatým zložením jazera. Druh „Lough Neagh Pollan“ sa vyskytuje v mnohých častiach jazera, ale uprednostňuje niektoré biotopy spojené s individuálnym štádiom vývinu, topografiou, substrátom dna, hĺbkou vody a ročným obdobím.

V jazere Lough Neagh sa nenachádza žiadny druh rýb podobný druhu „Pollan“, pričom iný druh z čeľade lososovité žijúci v tomto jazere – pstruh jazerný (Salmo trutta L.) – na konci prvého roka dorastá do dĺžky 99 mm a na konci druhého roka do dĺžky 162 mm. Pstruh jazerný dospieva v treťom roku (a dožíva sa ôsmich rokov) a opúšťa jazero Lough Neagh, aby sa počas jesene mohol trieť v okolitých prítokoch. V porovnaní s týmto druhom druh „Lough Neagh Pollan“ rastie rýchlo a žije krátko, na konci prvého roka dorastá do dĺžky 140 mm a na konci druhého roka do dĺžky 170 mm. Druh „Lough Neagh Pollan“ dospieva v dvoch rokoch a priemerne sa dožíva troch až štyroch rokov. V decembri sa trie v plytčinách jazera Lough Neagh, kde kladie vajíčka na štrk alebo na skalné podložie.

Dostatok zásob rýb na komerčné využitie je iba v jazere Lough Neagh, pretože v ostatných írskych jazerách sa nachádza iba malé množstvo tohto druhu.

Pred rokom 1900 bol výlov druhu „Lough Neagh Pollan“ na jazere hlavnou rybolovnou činnosťou. Tento druh sa stále považuje za ekonomicky významný a tvorí významnú časť úlovkov v závislosti od ročného obdobia.

Vo viacerých archívnych záznamoch sa uvádza, že druh „Lough Neagh Pollan“ bol po stáročia kľúčovou zložkou gastronomického dedičstva regiónu a aj v 21. storočí si ho pre jeho jedinečné čaro cenia i tí najnáročnejší spotrebitelia.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.gov.uk/government/uploads/system/uploads/attachment_data/file/495437/20160126-lough-neagh-pollan-pdo.pdf

(1) Ú. v. EÚ L 343, 14.12.2012, s. 1.